Mo‘ynoqda tug‘ilib-o‘sgan akademik ovuldoshlariga tikuv mashinalari hadya qildi

Qoraqalpog‘istonning Mo‘ynoq tumanida tug‘ilib-o‘sgan taniqli olim, akademik Jumanazar Bozorboyev  bolaligi o‘tgan qadrdon qishlog‘i — Tiko‘zak ovuliga 14 tikuv mashinasi va 3 million so‘m hadya etdi. Bu haqda “KRuz.uz” xabar bermoqda. 

— Prezident hududlarni rivojlantirishga qaratayotgan alohida e’tibor taraqqiyotga, farovonlikni yuksaltirishga oz bo‘lsa-da, hissa qo‘shishga undaydi, – deydi J.Bozorboyev. – Davlat rahbarining bunday oliyjanob tashabbusini ko‘rib, bir chekkada qo‘l qovushtirib turishni o‘zimga ep bilmadim. Oz bo‘lsa-da, hissam qo‘shilsin, dedim. Ovulda ishsiz o‘tirgan xotin-qizlar tikuvchilik bilan shug‘ullanib, oilasi uchun daromad topar, degan maqsadda tikuv mashinalari hadya qildim. 
Olimning bu saxovatidan ovuldoshlari mamnun. 
— Akademik Jumanazar og‘aning ko‘magi tufayli ovulda mo‘jazgina tikuvchilik sexi tashkil etildi, — deydi “Tiko‘zak” ovul fuqarolar yig‘ini raisi Burkutboy Qaljonov. — Bu yerda o‘ndan ziyod xotin-qiz ish bilan ta’minlandi.